Arnold-Voldemar Elken Kaarli poeg sündis 25. veebruaril 1909. aastal Tartu maakonnas, Pala vallas, Tõnise talus. Rahvuselt eestlane. Õppis Nõva külakoolis, Torila ministeeriumikoolis, Tartu poeglaste reaalgümnaasiumis, mille lõpetas 1928. aasta I semestril. Õppis Tartu Ülikooli usuteaduskonnas 1928. aasta II semestrist kuni 1934. aasta II semestrini. Kaks aastat oli õpingutes paus (1930.a. II semestrist kuni 1932.a. I semestrini).  Usuteaduskonna lõpetas 15. detsembril 1934. aastal. Prooviaasta pidas Tartu Pauluse koguduses. Konsistooriumi eksamid sooritas kahes osas, aprillis ja oktoobris 1935.a. Tallinnas. Õnnistati ametisse Tallinna Toomkirikus. 10. novembrist 1935.a. kuni 19. septembrini 1942.a. oli Valjala koguduse õpetajaks. 1941. aastal jäi Konsistooriumi korraldusel pea ainsaks Saaremaa kirikuelu korraldavaks õpetajaks. Õpetaja Elken lahkub salaja koos perekonnaga Saaremaalt 23. ja 25. septembri vahel 1944.aastal Rootsi.  Paguluse algaastatel oli eestlaste õpetaja Kalmari piirkonnas. Lahkus E.E.L.K kooseisust ja oli ametis Rootsi kirikus [95]